GiliGold/VAD_KnessetCorpus huggingface dataset:
אברהם כהן: משטרת ישראל הוזמנה לבית ספר ועצרה ילד שהשתתף במסיבת סיום למרות שלא שילם .
זבולון אורלב: אני חושב שכל אחד מבין שזה מעצר שטות והבל שאין לו שום בסיס וכנראה שמישהו טעה.
ד"ר יצחק קדמן: משפט אחד לפרוטוקול כדי שלא אחמיץ את אותו משפט שאני אומר כבר 8 שנים, ואגיד אותו גם בשנה התשיעית.
ד"ר יצחק קדמן: השר המנוח זבולון המר, בקדנציה הראשונה שלו כשר החינוך - אני מציין את מימד הזמן כדי שתבינו כמה זמן עבר מאז - מינה ועדה ממלכתית-ציבורית - - -
זבולון אורלב: סליחה, זה היה בקדנציה השניה שלו, ולא הוא מינה את הוועדה אלא המנכ"ל שלו דאז, ואני אומר זאת מתוך ידע אישי.
ד"ר יצחק קדמן: בכל אופן, מינה ועדה - והיה לי העונג להיות חבר בה - כדי לבדוק בצורה יסודית את כל הנושא של תשלומי הורים.
ד"ר יצחק קדמן: אגב, כל ההבחנה בין תשלומי חובה לתשלומי רשות היא מלאכותית לחלוטין.
ד"ר יצחק קדמן: חלק גדול מההורים מקבל על אותו טופס לתשלום, בלי שאפשר אפילו, טכנית, להפריד ביניהם.
ד"ר יצחק קדמן: אז בואו לא נשלה את עצמנו.
דורית מורג: זה לא נכון.
שי לחמן: זה כן נכון.
ד"ר יצחק קדמן: יש לי דוגמאות חיות אם את רוצה לראות, אראה לך את הטופס.
ד"ר יצחק קדמן: הוועדה הזאת שכאמור היתה ציבורית וממלכתית המליצה באופן חד-משמעי לבטל את כל תשלומי ההורים לסוגיהם ולקבוע שהחינוך חינם יהיה חינוך חינם כנהוג במדינות המתוקנות בעולם.
ד"ר יצחק קדמן: אני מכיר הרבה מאוד מדינות מערביות מתוקנות, ילד הולך לבית ספר, ההורים לא נדרשים, חדשות לבקרים, להוציא פנקס שיקים או כרטיס אשראי.
ד"ר יצחק קדמן: אין דבר כזה, כל הפעילות החינוכית בבית הספר היא פעילות חינוכית.
ד"ר יצחק קדמן: תחליטו פעם אחת ולתמיד, טיול זה צ'ופר שמקבלים אותו כפרס בהגרלה או שטיול הוא במסגרת תכנית הלימודים.
ד"ר יצחק קדמן: אם טיול הוא במסגרת תכנית הלימודים, אז למיטב ידיעתי לא משלמים על שיעורי אנגלית, ולמה לשלם על טיול או על כל פעילות אחרת שמשרד החינוך מגדיר אותה כפעילות חינוכית?
ד"ר יצחק קדמן: הוועדה הזאת מצאה גם פתרון למימון העניין והציעה שאם יהיה צורך שיעורי הביטוח הלאומי יוגדלו ב0.4- פרומיל שהיו מממנים את כל העניין.
זבולון אורלב: היא הציעה שלוש אלטרנטיבות.
ד"ר יצחק קדמן: גם האלטרנטיבות האחרות היו מממנות את כל העניין.
ד"ר יצחק קדמן: המסקנות האלה שוכבות כבר שנים כאבן שאין לה הופכין בטענה מטופשת של משרד האוצר שהוא מתנגד להעלות את שיעורי המס על האוכלוסייה, כאילו שתשלומי הורים אינם מס, זה מס רק על הורים, לא על כל האוכלוסייה, אבל זה מס, אי-אפשר לקרוא לזה אחרת.
ד"ר יצחק קדמן: אני קורא פה לוועדה, בפעם השמינית, להחליט, לא באופן הדרגתי ולא מתוך אבחנה בין תשלומי רשות ותשלומי חובה, כי הגיע הזמן לשים קץ לכל הדבר הזה שהוא למורת רוחם של תלמידים, הורים, מורים, מנהלים וכל מי שמעורב בזה, ושמדינת ישראל, לפחות בהצהרות שלה מעלה את החינוך לראש מעייניה, תחליט שהיא תממן כל פעילות חינוכית בבתי הספר, ונפסיק את הריטואל הזה שאנחנו מנהלים כל שנה.
זבולון אורלב: רבותי, עוד נקודה אחת לבירור.
זבולון אורלב: אני רוצה להבין מה קרה עם המכרז בנושא ביטוח תאונות אישיות?
זבולון אורלב: רון חן, ממרכז השלטון המקומי, בבקשה.
רון חן: יושבים לצדי מנהל חברת הביטוח שעסקה במכרז, עם נציגי ועד ההורים ועם מרכז השלטון המקומי, והיועץ שלנו בנושא ביטוח.
רון חן: אם יידרשו דברים מקצועיים הם יענו כי אני לא איש הביטוח.
רון חן: באחת הישיבות של הוועדה הקודמת סוכם - וזאת על פי הפרוטוקול - שנצא למכרז חדש, הן על פי רצוננו והן על פי דרישת ועד ההורים.
רון חן: כמו כן סוכם שוועד ההורים והשלטון המקומי יסכמו את הנושא.
רון חן: וכך, ברוח הפרוטוקול, יצא מכרז חדש, ותוצאת המכרז היא שמחיר הביטוח יהיה 27 שקלים.
רון חן: אני רוצה לציין שאת הסכום הזה שילמו ההורים גם לפני שנתיים, והיום זה עם כיסוי ביטוחי גדול יותר.
רון חן: כלומר, נומינלית הוא לא עלה שנתיים, וריאלית הוא עוד הוזל.
זבולון אורלב: זה באותה חברה?
רון חן: כן, במקרה יצא שזו אותה חברה.
רון חן: השתתפו במכרז מספר חברות.
זבולון אורלב: הוצא מכרז, אותו מחיר, אבל תוספת בפוליסה.
אברהם כהן: בנושא הביטוח, אני מאוד מבקש שאחרי שהנושא יסוכם שהדברים יפורסמו לציבור ולהורים כי אף הורה לא יודע איך הילד שלו מבוטח בבית ספר.
זבולון אורלב: בקשתך שדבר הביטוח יובא לידיעת ההורים.
דפנה הר-אבן: אני רוצה לציין שבמסגרת הביטוח הזה מבוטחים גם הורים מלווים.
דפנה הר-אבן: הרבה מאוד הורים מלווים לא יודעים שהם מבוטחים במסגרת הביטוח הזה.
זבולון אורלב: האם יש בעיה שמשרד החינוך והתרבות יביא זאת בחוזרים לידיעת ההורים?
זבולון אורלב: אציע שיהיה טופס אחיד ושתהיה בו משבצת בה יצויין שיש פוליסה לביטוח תאונות אישיות ושהביטוח מכסה גם את הילדים וגם הורים מלווים.
זבולון אורלב: אני חושב שזה שירות לאזרח.
שי לחמן: היה מכרז, העניין של שיפור הכיסוי הביטוחי במשא ומתן ועדיין לא סוכם.
אלי חכם: שמי אלי חכם, אני חבר ארגון המנהלים בהסתדרות המורים.
אלי חכם: אני רוצה לדבר על נושא שעלה בזמן האחרון.
אלי חכם: ילדים שנפגעים עקב תאונה בבית ספר ומגיעים לבתי חולים או לטיפול רפואי, מחייבים אותם בתשלום.
אלי חכם: לא פעם קורה שלמורה או להורה המלווה אין כסף בכיס, ואז בתי החולים לא מקבלים אותם.
אלי חכם: אני מבקש להסדיר את הנושא הזה כדי שהילדים יהיו מכוסים במכסימום הטיפול האפשרי.
רון חן: מכיוון שאני יושב גם בוועדת - - - עליונה של ניידות טיפול נמרץ ושל מד"א אוכל להשיב לך.
רון חן: כשאמבולנס או ניידת טיפול נמרץ מוזמנים אי-אפשר שיקבלו איזה שהיא חתימה שביטוח זה וזה יכסה בעתיד את ההוצאה, כי למשל, בגין פגיעה מסוימת, חברת הביטוח הפרטית אמורה לכסות את ההוצאה, ובגין פגיעות מסוימות אחרות, משרד החינוך והתרבות אמור לכסות את ההוצאה, כי יש גם איזה שהוא ביטוח אחר, כך שמדובר בשתי רשויות נפרדות לחלוטין.
זבולון אורלב: הערה חשובה.
זבולון אורלב: אני מציע שארגון ההורים הארצי עם החברה ל- - - ומרכז השלטון המקומי יבדקו ויראו אם יש איזה שהוא פתרון לנושא הזה.
זבולון אורלב: לגבי ביטוח תאונות אישיות, אנחנו מאשרים את הגרה, על פי סיכום קודם של הוועדה.
זבולון אורלב: אנחנו רושמים לפנינו שהמחיר הוא 27 ש"ח לתלמיד, וזה כולל שיפור פוליסה, ובכפוף לכך שההורים יקבלו הודעה מתאימה.
מוחמד כנעאן: אדוני היושב ראש, אני מציע שקודם נראה מה היקף הפוליסה, ואחר כך הוועדה תאשר את הסכום.
מוחמד כנעאן: שמעתי משי לחמן, יושב ראש ארגון ההורים הארצי, שהיקף הפוליסה עדיין לא סוכם.
זבולון אורלב: חבר-הכנסת כנעאן, ראשית, אתה צודק.
זבולון אורלב: אבל, הבעיה כרגע היא שאנחנו צריכים להתמודד עם מצב לא תקין.
זבולון אורלב: החוזה יצא ב-13 ביוני.
זבולון אורלב: אני מעריך שהרשויות המקומיות גובות את הסכום.
זבולון אורלב: אם לא נאשר זאת היום, יווצר מצב בלתי חוקי שהורים יוכלו לתבוע תביעות כספיות את הרשויות המקומיות.
זבולון אורלב: הואיל וכרגע הוויכוח הוא לא על המחיר אל על השיפור, והואיל וארגון ההורים הארצי מעוניין בזה, והוא אומר לנו תאשרו את הסכום, אז אני מציע שהוועדה תאשר זאת ולא נעכב זאת בגלל הפרטים של הפוליסה.
זבולון אורלב: זה אינטרס של ארגון ההורים הארצי.
מוחמד כנעאן: אדוני היושב ראש, האזנתי לכל הדוברים, ועם כל הכבוד למר איציק כהן, אני לא מסכים עם מה שאמר.
מוחמד כנעאן: אני כן מסכים עם מה שאמר חבר-הכנסת לשעבר רפי אלול, כי זה מה שקורה בשטח.
מוחמד כנעאן: עניין תשלומי הרשות ותשלומי החובה זה ”בולשיט", פשוט עובדים על ההורים.
מוחמד כנעאן: הייתי סגן ראש מועצה ואחראי על נושא החינוך.
מוחמד כנעאן: כל מה שכתוב רשות, בתי הספר והרשויות המקומיות גובים את זה בפועל.
מוחמד כנעאן: אני מציע לבטל את הנושא של רשות וחובה.
מוחמד כנעאן: אין צורך לגבות תשלומי אגרות מההורים.
מוחמד כנעאן: אנחנו עוקבים אחרי הסקרים, כ50%- מילדי ישראל חיים מתחת לקו העוני.
מוחמד כנעאן: כשאנחנו מתקרבים לשנת ה2000- לא ייתכן לגבות תשלומים מהורים תחת כותרות שונות.
מוחמד כנעאן: מה עוד שאין מעקב ופיקוח על הגביות בפועל.
זבולון אורלב: חבל שמנכ"לית משרד החינוך יצאה, אגב, היא הודיעה לי מראש והתנצלה על כך שתהיה חייבת לעזוב.
זבולון אורלב: בכל אופן, כדי להגיע להבנה בנושא של אגרת החובה, אי-אפשר שבנושא חומרים וערכות להוראת הטכנולוגיה תהיה עליה של 10%.
זבולון אורלב: אגב, בכיתות י"ב מדובר בעליה מ58- שקלים ל65- שקלים שזה 13%.
זבולון אורלב: אף אזרח במדינה לא קיבל תוספת במשכורת של 13% וגם לא 10%.
זבולון אורלב: לכן, כשאתה אומר שהמהלך של משרד החינוך והתרבות זה להפחית אגרות, ופה מוסיפים תוספת שעל פניה דורשת הסבר.
זבולון אורלב: לכן, אני חושב שהואיל והאזרח משלם, הוא ראוי גם להסבר מפורט עבור מה הוא משלם.
זבולון אורלב: לכן, אני שואל אם בכל זאת ניתן להגיע להבנה שעליית העדכון לא תהיה כל כך חריפה - ופה מדובר בעליה מאוד גדולה - עלית המחירים הכוללת בשנה האחרונה היתה בסדר גודל של 4% .
רון חן: זה מחושב למדדים שעד 15 במרס.
רון חן: מדד פברואר היה בסביבות השמונה אחוז.
זבולון אורלב: המדד נמצא גם בראש לא רק בניירות.
זבולון אורלב: אתה רוצה שהורים ירגישו שהעול עליהם פוחת והולך ולא ההיפך.
שי לחמן: זה 4% ולא 8%.
רון חן: בין 15 למרס ל15- למרס.
רון חן: יש לי פה את לוח המדדים של הלשכה המרכזית לסטטיסטיקה.
זבולון אורלב: אני יוצא מתוך נקודת הנחה שאנשי המשרד עשו עבודה מקצועית, הנתונים נכונים וגם המתימטיקה נכונה, והם בנויים על מהלכים ציבוריים האומרים שצריך להפחית.
זבולון אורלב: אבל, תגידו לי, מה זה עוזר להורה של ילד בכיתה ט' שביטלתם את האגרה של ילד בכיתה א'?
זבולון אורלב: הרי גם הוא רוצה להרגיש שהעול עליו הולך וקטן, ואם אתם מעדכנים את המחיר ב10%- או ב13%- הוא ירגיש שהכבדתם עליו את העול, ובצדק הוא ירגיש כך.
רון חן: אני מבקש לתקן, לא מדובר פה במתימטיקה צרופה, ואסביר למה העדכון הוא מעל למדד.
רון חן: עד השנה שעברה משרד החינוך שילם לשלטון המקומי שני שקלים על חשבון ההורים, והשנה הוא לא עושה זאת.
רון חן: הרשות המקומית צריכה לקבל את מה שכתוב.
רון חן: בשנה שעברה היה 81 שקלים ואנחנו קיבלנו 83 שקלים, כאשר 81 שקלים שילם ההורה ו2- שקלים שילם משרד החינוך.
רון חן: השנה אמר לנו משרד החינוך, אני לא משתתף בתשלום, הכל משלמים ההורים.
רון חן: לכן, בכל מקום יש, מעבר למדד, שני שקלים נוספים שעל ההורים לשלם.
רון חן: אני חייב להגיד זאת לוועדה כי האינטרס שלי הוא לקבל את מה שכתוב בחוזר ולא משנה לי מי משלם את הכסף.
רון חן: ועכשיו שי, אם אתה רוצה להתווכח, תתווכח עם משרד החינוך, ולא איתי.
רון חן: האינטרס שלי הוא לתת את השירות במחיר שהוא עולה.
ריימונד לדווין: אחרי ההחלטה בחודש מרס, פורסם גם על ידי הוועדה וגם בעיתונות שלא משלמים, ואין - - - תשלום אגרה.
זבולון אורלב: רבותי, אני מציע שנסכם כך: אני מבקש את אישור חברי הוועדה - השגתי את רשותה של המנכ"לית - שנחזיר את נושא האגרות למשרד החינוך והתרבות.
זבולון אורלב: היום אנחנו מאשרים רק את נושא ביטוח תאונות אישיות - 27 שקלים, ושני התנאים הנוספים שציינו: 1.
זבולון אורלב: שיהיה שיפור בביטוח, ודבר זה יתבצע בתיאום ובהסכמת ועד ההורים הארצי; 2.
זבולון אורלב: משרד החינוך והתרבות ידאג שהפרטים העיקריים של הפוליסה יפורסמו באותו טופס אחיד שיובא לידיעת ההורים.
זבולון אורלב: בנושא אגרת חובה של חומרים וערכות להוראת הטכנולוגיה לא נחליט היום.
זבולון אורלב: אנחנו מבקשים בזאת ממשרד החינוך והתרבות לשקול את הצעתנו שהעדכון לא יעבור את המדד.
זבולון אורלב: אם ניתן להקפיא, אז להקפיא אותו ואם לא, אז שלא יעבור את המדד של 4%.
זבולון אורלב: כמובן שאם תגידו מדד, לפי דעתי לא תהיה לנו ברירה אלא לאשר, אבל אם אפשר שמחר תינתן תשובה.
זבולון אורלב: בקשר לגילוי הנאות, היה ברור שיש פה איזה שהוא - - -
קריאה: זה היה רשום בפרוטוקולים של שנה שעברה.
קריאה: היה איזה דיל בין שר החינוך, ובין - - - כולם ידעו על זה.
זבולון אורלב: אני מודה שלא קראתי.
זבולון אורלב: בנושא תשלומי רשות.
זבולון אורלב: בהתאם לשיחתי עם השר, לא נדון היום בתשלומי רשות כי מבחינתנו עדיין לא קוימו: חובת ההתייעצות; חובת ההבנה; ולא קוימה גם חובת ההידברות.
זבולון אורלב: אנחנו רוצים לקיים על כך דיון נפרד עם השר, ועד אז נסכם גם את ההתייעצות המשפטית.
זבולון אורלב: אני אומר באופן ברור שהוועדה מבקשת ממשרד החינוך להוריד באופן מאוד משמעותי את האגרות, וללכת על המינימום האפשרי.
זבולון אורלב: עמדתי בנושא מסיבות הסיום ברורה וחדה: אין שכירת אנשים חיצוניים.
זבולון אורלב: מסיבות סיום רק בכוחות הפנימיים של המוסד החינוכי, לא צריכים להטיל עוד חובה ועוד אגרות, מספיק שישלמו עבור ספרים ודברים שמקדמים לימודים.
זבולון אורלב: בזה סיכמנו את הקטע הזה של הדיון.
זבולון אורלב: חברת-הכנסת חוסניה ג'בארה, בבקשה.
חוסניה ג'בארה: הערת ביניים בקשר לחוזרים להורים.
חוסניה ג'בארה: דובר פה על טופס אחיד.
חוסניה ג'בארה: אני מאוד מבקשת גם מוועד ההורים וגם ממשרד החינוך שהטופס הזה יגיע גם להורים במיגזר הערבי כי אני לא ראיתי טופס כזה.
זבולון אורלב: מדובר בטופס חדש.
חוסניה ג'בארה: בסדר.
חוסניה ג'בארה: דבר נוסף.
חוסניה ג'בארה: בקשר לתשלומי האגרות, יש באוכלוסייה הערבית שכבה רחבה מאוד של משפחות חד-הוריות; משפחות עניות ומשפחות מרובות ילדים שאינן יכולות לשלם את התשלומים האלה.
חוסניה ג'בארה: דבר נוסף שמציק לנו במיגזר הערבי שכל שנה יש ספרים חדשים, ויש עליה במחיר הספרים, אני חושבת שגם הנושא הזה צריך להיבדק בוועדה.
זבולון אורלב: גם הנושא הזה עומד על סדר יומה של הוועדה, והוא יידון בהקדם.
זבולון אורלב: שירותי בריאות השן, האם למישהו יש הערה?
ד"ר עירית ליבנה: אני רוצה להעיר משהו בצד המקצועי.
ד"ר עירית ליבנה: אני לא מקבלת את ההערה שילדים לא צורכים את השירות הזה.
ד"ר עירית ליבנה: לדעתי, הוועדה צריכה לפנות לשר הבריאות שיפעל שהנושא הזה ייכנס למסגרת של שירותי ביטוח בריאות ממלכתי.
ד"ר עירית ליבנה: אני בפירוש מוחה על כך שאומרים שאפשר לוותר על השירות הזה, כי אני רואה בו פן מניעתי של בדיקה ותזכורת של פעם בשנה לפחות, גם ל"צפונים" שבין תלמידינו, ואכן יש משפחות שיכולות להרשות לעצמן טיפולים פרטיים, אבל זה לא סותר אחד את השני, ואני קוראת להחיל אותו, בצד המניעתי, על כל התלמידים, לפחות פעם בשנה.
שי לחמן: שירות בריאות השן מחולק לשניים: שירות בסיסי, ושירות מקיף.
שי לחמן: השירות הבסיסי כולל טיפול מונע, בדיקות תקופתיות, חינוך לבריאות השן וכך הלאה.
שי לחמן: אנחנו דרשנו מנציגי משרד הבריאות שהיו בישיבה בוועדה זו - והם תמכו בעמדתנו - שהמימון של השירות הבסיסי לא צריך לחול על ההורים אלא על המדינה, במסגרת ביטוח הבריאות הממלכתי.
שי לחמן: אני מבקש שהוועדה תקבל החלטה ברוח זו.
זבולון אורלב: ד"ר שלמה זוסמן, סגן ראש השירות לבריאות השן במשרד הבריאות, בבקשה.
ד"ר שלמה זוסמן: אכן, נכון, אנשי המקצוע ובוודאי אנשי בריאות השן וכן גם אני מסכים עם ד"ר עירית ליבנה שהשירות חשוב ונותן אספק מניעתי שהמדינה צריכה לתת לכל התלמידים.
ד"ר שלמה זוסמן: אני גם מסכים שהמימון צריך לבוא מתקציב המדינה.
משה בוטון: משרד הבריאות מסכים או שאתה באופן אישי?
ד"ר שלמה זוסמן: אני לא יכול להתחייב בשם המשרד, בשביל זה צריך להזמין את מנכ"ל המשרד או מי שיכול להתחייב לכך.
ד"ר שלמה זוסמן: שר הבריאות, בקשר לתשלום אחר, הביע את דעתו בעניין תשלומי הורים, ואני מניח שזו דעתו גם בקשר לתשלומי הורים לבריאות השן, אבל אני בספק אם הוא יספיק לתת ביטוי לכך כבר בתקציב של השנה הקרובה.
ריימונד לדווין: מדובר בכעשרים מליון שקל.
אלי חכם: בנושא הראשון, אני מבקש הנחיות לבתי הספר ולמנהלים עוד לפני תחילת שנת הלימודים.
אלי חכם: בקשר לתשלומי הרשות אני מבקש שארגון המנהלים והסתדרות המורים יהיו שותפים משום שיש כאן נקודה מאוד עדינה, לא פעם המנהלים רוצים למנוע את הגבייה המיותרת ויש לחץ של הורים כן לעשות זאת.
יעקב אגמון: מי שמבצע את השירות הזה אלה הרשויות המקומיות.
יעקב אגמון: לצערנו, בשנים האחרונות שני המשרדים – משרד החינוך ומשרד הבריאות - זורקים את האחריות אחד לשני.
יעקב אגמון: אפילו עכשיו אמר ד"ר זוסמן שהוא לא מדבר בשם משרד הבריאות.
יעקב אגמון: גם משרד החינוך לא רואה בזה חלק מהאחריות הכוללת שלו.
יעקב אגמון: מה שקורה בשטח הוא שבשנים האחרונות עשינו מלאכה קלה בזה שהקפאנו, ואפילו הורדנו את המחירים עד כדי כך שניוונו את השירות.
יעקב אגמון: בשנה שעברה משרד הבריאות המליץ לוועדה נכבדה זו להוריד מחירים בזמן שהשכר והחומרים עולים.
יעקב אגמון: לכן, אם היום לא יאושרו לפחות הסכומים המוקפאים היום, עוד רשויות תצאנה ממעגל השירות הזה, וחבל.
יעקב אגמון: לדעתי, כבר בקרוב צריך להחליט אם ממשיכים לתת את השירות הזה ובאיזה תנאים.
יעקב אגמון: אבל אנא, אל תגרמו לכך שלא יהיו יותר מרפאות ולא יהיו לנו רופאים כי לא נוכל להקים יש מאין.
רון חן: בחוזר הוראות קבע של משרד החינוך שהשירות הזה יינתן בתנאי שהוא בשיתוף עם ועד ההורים המקומי, ואנחנו עומדים על זה.
רון חן: כל רשות שרוצה לתת את זה חייבת לשתף את ועד ההורים המקומי בהפעלת השירות.
רון חן: דבר שני, כפי שאמר אגמון לגבי התעריפים.
רון חן: התעריפים שנקבעו השנה לשירות הבסיסי יכסו בדוחק, פחות שקל מהעלות האמיתית שיש לנו לגבי השירות הבסיסי.
רון חן: לגבי השירות המקיף, מה שנקבע השנה עדיין נמוך בכ20- שקל מהעלות האמיתית שאנחנו מסבסדים.
זבולון אורלב: ד"ר זוסמן, התעריפים נראים לך סבירים?
ד"ר שלמה זוסמן: כן.
זבולון אורלב: לארגון ההורים הארצי יש הערות על התעריפים?
ריימונד לדווין: כן, עשינו אז בדיקות של התעריפים.
ריימונד לדווין: בפגישה הקודמת הסכמנו וזה גם כתוב בפרוטוקול שסוכם לא להעלות את המחירים , כלומר להשאיר אותם, היינו 48 ש"ח ו-24 ש"ח שזו העלות האמיתית.
ריימונד לדווין: יש לנו בעיה עם הסכום שאם באמת מעלים אותו אז כביכול אנחנו משכנעים את משרד הבריאות לא לממן, ואם יבצעו חינוך לבריאות השן לכל המדינה, סך כל התקציב הוא כ-20 מליון שקל, וזה בתוך התחום האפשרי.
זבולון אורלב: יש לי שאלה, בשנה שעברה זה היה 24 שקלים?
ריימונד לדווין: 24 שקלים ו48- שקלים.
זבולון אורלב: אתם שוב מעלים ב10%- מה קרה?
רון חן: זה לא עלה כבר 4 שנים.
זבולון אורלב: אז עכשיו אתה מעלה ל-4 שנים?
יעקב אגמון: אני לא מעלה ל4- שנים, זה עלה רק על פי המדד.
יעקב אגמון: שלוש שנים לא העלינו, ועוד הפחתנו, ועכשיו הם בוכים?
יעקב אגמון: יש גבול.
רון חן: העלינו מדד של שלוש שנים.
זבולון אורלב: אם לוועדה היתה סמכות להחליט שזה עובר ממימון ההורים לביטוח בריאות ממלכתי, היינו דנים בזה, אבל זה לא מסמכותנו, ואני לא רוצה שנעשה עצמנו לצחוק ונקבל החלטות באוויר.
זבולון אורלב: אנחנו יכולים לאשר או לא לאשר.
זבולון אורלב: אנחנו גם יכולים לפנות לוועדת העבודה והרווחה להקמת ועדת משנה משותפת לנושא הזה.
זבולון אורלב: זה השירות הטוב שאנחנו יכולים לעשות לציבור ההורים.
זבולון אורלב: אבל היום, ב27- ליולי 1999, אנחנו לא מסוגלים לעשות זאת.
רון חן: אנחנו לא ניתן, בשום אופן, המדד לשירותי בריאות עלה ב-11.3% , יש לנו פה נתונים שהממונה על המס באוצר, מרכז השלטון המקומי ומשרד החינוך חתמו עליהם כנכונים.
רון חן: אני חושב שאחרי 4 שנים שזה לא עלה.
זבולון אורלב: מה ההבדל בין שירות בסיסי לשירות מקיף?
ד"ר שלמה זוסמן: יש הבדל ברור ביניהם, השירות הבסיסי כולל בדיקה שנתית של כל התלמידים חלוקת מברשות ומשחות שיניים לכל התלמידים והודעה להורים לגבי מצב השיניים של ילדיהם, ושלוש שעות בשנה חינוך לבריאות השן.
ד"ר שלמה זוסמן: השירות הזה יכול להינתן על ידי רשות מקומית שאין לה בכלל מרפאת שיניים כיוון שהפעילות מתבצעת בכיתות.
ד"ר שלמה זוסמן: השירות המקיף כולל, בנוסף למה שאמרתי, גם טיפולי שיניים, וזה יכול להינתן רק ברשות שיש בה מרפאת שיניים ורופא שיניים.
משה בוטון: אז 27 השקלים הללו הם רק כדי להסביר לילדים איך לשפשף שיניים?
שי לחמן: בדיוק.
ד"ר שלמה זוסמן: לא, זה גם בעד בדיקת השיניים על ידי רופא שיניים.
זבולון אורלב: מר יעקב אגמון, בבקשה.
יעקב אגמון: יש נושאים שבהם אתה יכול להיות גמיש, למשל, אם תחליטו לקצץ בערכות להוראת הטכנולוגיה, אז יקנו פחות ערכות.
יעקב אגמון: כאן הדברים קשיחים, כאן יש רופאים, יש חומרים, אי-אפשר לא לעשות בדיקות ואי-אפשר לא לקנות תרופות.
יעקב אגמון: כל החלטה להקפיא את תשלומי ההורים פירושה הטלת גרעון נוסף על הרשויות שתביא להחלטה לסגור את המרפאות, כי ממילא, בכל מקום ניתן וטו להורים על הפעלת השירות.
יעקב אגמון: לכן, יכולים ועדי הורים להמליץ שבסכומים האלה לא יעשו את השירות, זה נתון בידיהם, אבל, בבקשה, אל תחליטו החלטות כלכליות שיגרמו - בניגוד למה שאנחנו מקווים - לסגירת השירות החשוב הזה.
זבולון אורלב: ארגון ההורים הארצי, האם דבריו של מר אגמון משכנעים אתכם?
שי לחמן: לא.
שי לחמן: אדוני היושב ראש, יש מקום להסדיר את הנושא הזה אחת ולתמיד.
שי לחמן: אנחנו חוזרים להצעה ולדיון שהתקיים כאן בישיבות קודמות לעשות השנה את ההפרדה בין השירות הבסיסי והשירות המקיף.
שי לחמן: אי-אפשר להעמיס נטל נוסף על ההורים.
שי לחמן: לגבי השירות הבסיסי, אנחנו מציעים להקפיא את המחיר ושבשנה הבאה הוא ימומן על ידי המדינה ולא על ידי ההורים.
זבולון אורלב: אני בעד הפחתת הנטל מההורים, אבל אני מוכרח להקשיב גם למרכז השלטון המקומי שמקיים את השירות הזה פיסית.
זבולון אורלב: הם אומרים שאם לא תעדכן את המחיר על פי מה שהם מבקשים - והם מבקשים תוספת של 3 שקלים אחרי הקפאה של שלוש שנים - אז השירות הזה יעמוד לפני סגירה, ואגב, הרבה רשויות מקומיות סגרו את השירות הזה.
זבולון אורלב: תחשוב על אותם ראשי רשויות מקומיות שהגיעו למסקנה זו, הרי האגרה הזו לא מחייבת אותם לתת שירותים.
דפנה הר-אבן: בכמה רשויות מקומיות השירות הזה ניתן בכלל על ידי מרפאה.
רון חן: נכון, כ70- תלמידים ב57- רשויות מקומיות.
יעקב אגמון: אם זה יימשך כך אז בשנה הבאה יהיו חצי.
זבולון אורלב: שי, השאלה אם זו המגמה?
זבולון אורלב: אם כן, אז אפשר להחליט על 15 שקלים, ואז, בשנה הבאה העסק הזה ייסגר.
יעקב אגמון: זה שירות סוציאלי ממדרגה ראשונה ובדרך כלל הוא משרת יותר את הרשויות החלשות יותר.
זבולון אורלב: אני בהחלט בעד זה שהשירות הבסיסי יינתן במסגרת ביטוח בריאות ממלכתי.
זבולון אורלב: אבל לגבי שנת הלימודים תש"ס, הואיל והעדכון כאן הוא שקל אחד פחות או שקל אחד יותר, והואיל וביתר הדברים אנחנו הולכים באופן ברור מאוד להורדת הנטל מההורים, אני בכל זאת ממליץ כן להקשיב לאנשי מרכז השלטון המקומי.
ריימונד לדווין: יש אי-הבנה מסוימת.
ריימונד לדווין: ההבדל בין השירות הבסיסי לשירות המקיף בתוך המרפאה הוא בכך שרוב מוחלט של הרשויות המקומיות נותנות את השירות המקיף.
ריימונד לדווין: מעט מאוד רשויות נותנות את השירות הבסיסי, היינו החינוך לבריאות השן, שזה באמת שירות חשוב ביותר.
רון חן: אל תגיד מספר רשויות.
רון חן: רוב התלמידים מקבלים את השירות הבסיסי ולא את השירות המקיף.
ריימונד לדווין: סליחה, לא אמרתי את זה.
זבולון אורלב: רוב השירות הבסיסי ניתן על ידי הרשויות הגדולות, המבוססות?
רון חן: לא.
קריאה: המבוססות ברחו החוצה מזמן.
זבולון אורלב: השאלה אם עיירות הפיתוח נותנות את השירות הבסיסי או את השירות המקיף?
רפי אלול: את שניהם.
רון חן: מחליטים או זה או זה, המקיף מסובסד בעשרות אחוזים.
זבולון אורלב: מה דעתכם, שאת השירות המקיף לתת לכם כמו שאתם רוצים ואת השירות הבסיסי בכל זאת להוזיל?
זבולון אורלב: השירות הסוציאלי האמיתי הוא השירות המקיף.
זבולון אורלב: אז אותו להשאיר ב53- שקלים, ואת השירות הבסיסי שניתן במקומות שאינן עיירות פיתוח אלא המקומות היותר חזקים להוזיל?
שי לחמן: לא, זה לא נכון.
רפי אלול: מאחר והייתי גם חבר כנסת וגם ראש רשות מקומית תרשו לי לומר לכם איך זה עובד.
רפי אלול: תיקחו בחשבון שבמקום שאין שירות בסיסי ממילא לא קיים השירות המקיף.
רפי אלול: אם אתם פוגעים בשירות הבסיסי נפגע גם השירות המקיף, ברשויות המקומיות שהמצב הסוציו-אקונומי ברור וזה בעיקר בעיירות פיתוח, באוכלוסיות חלשות, יש הסדרים מקומיים שהרשות הסוציאלית מממנת חלק מהשירות המקיף.
רפי אלול: לדעתי, מה שאתם רוצים לקבוע עכשיו יפגע דווקא באותו חלק של האוכלוסייה שהכי זקוק לשירות הזה.
שי לחמן: ההצעה שלנו היא כזאת, ובאמת, אנחנו לא רוצים שהשירות הזה ייפגע, אבל צריך לראות גם את העתיד.
שי לחמן: אנחנו רוצים שבשנה הקרובה התשלום לשירות הבסיסי יהיה 25 שקלים במקום 24 שקלים, ולשירות המקיף 53 שקלים במקום 48 שקלים, בתנאי שבשנה הבאה המדינה תממן את השירות הבסיסי.
שי לחמן: משרד החינוך תומך בעמדה הזאת.
קריאה: זה לא בדיוק - - -
שי לחמן: שזה לא יהיה על חשבון ההורים.
זבולון אורלב: הדסה אלמוג מהמרכז לשלטון מקומי, בבקשה.
הדסה אלמוג: הערה מקצועית בנוגע למדדים כי נראה לי שהעסק פה נמחק בקלות.
הדסה אלמוג: סל המדדים שנקבע לסוג שירות הוא אותו סל מקצועי ספציפי ששייך לאותו מדד.
הדסה אלמוג: סל שירותי הבריאות עלה מתקופה לתקופה באמת באותם אחוזים.
הדסה אלמוג: אנחנו לא צריכים להסתכל על המדד הכללי, כי המדד הכללי מורכב ממדד מחירי הדיור - - -
זבולון אורלב: למה אנחנו לא צריכים להסתכל?
זבולון אורלב: ההורה מקבל תוספת שכר לפי מדד הדיור?
זבולון אורלב: צריך להגיע להבנה.
זבולון אורלב: שום אגרה מאגרות המדינה לא עלתה ב11%-, ופה אתם רוצים ככה 11%, זה לא הולך.
רון חן: שירותי בריאות זה דבר פרטי במדינת ישראל, זה לא אגרה.
שי לחמן: זו אגרת חובה שמוטלת על ההורים, אנחנו מממנים אותה, לא אתם.
רון חן: אנחנו לא מוכנים לשלם עבור השירות הזה.
שי לחמן: אנחנו מציעים שמשרד החינוך, משרד הבריאות ומשרד האוצר יסכמו את הנושא הזה עד חודש אוקטובר.
עזמי בשארה: מדוע גובים את תשלומי הרשות בתשלום אחד?
קריאה: זה לא בתשלום אחד, משלמים את זה בששה תשלומים.
זבולון אורלב: רבותי, אני מציע לקבל את ההצעה של 53 שקלים לשירות המקיף ו27- שקלים לשירות הבסיסי, כפוף לשלושה דברים: 1.
זבולון אורלב: הוועדה תיפנה לוועדת העבודה והרווחה להקמת ועדת משנה משותפת במטרה להעביר את התשלום לשירות הבסיסי מההורים למוסד לביטוח לאומי; 2.
זבולון אורלב: באותו טופס מיוחד שיישלח להורים יירשם שהשירות ניתן בשיתוף ובתיאום עם ועד ההורים העירוני.
זבולון אורלב: כלומר, ירצו - יקבלו, לא ירצו - לא יקבלו; 3.
זבולון אורלב: תפורסם רשימת הרשויות המקומיות שנותנות את השירות הבסיסי והשירות המקיף, כך שכל הורה ידע האם ברשות שלו הוא מקבל שירות בסיסי או שירות מקיף.
זבולון אורלב: לפי עצתו של היועץ המשפטי לוועדה, להוסיף בטופס המיוחד להורים הסבר קצר מה זה שירות בסיסי כדי שידעו על מה הם משלמים.
עזמי בשארה: אני רוצה להוסיף להצעה הזאת.
עזמי בשארה: אנחנו מסכימים על חוסר ההבדל הטוטאלי בין רשות לחובה, לגבי ההורים הכל חובה.
עזמי בשארה: אבל האם אין הבדל בין מי שיש לו ילד אחד בבית ספר לבין מי שיש לו חמשה ילדים?
עזמי בשארה: לדעתי זה דבר חשוב מאוד.
זבולון אורלב: השאלה הזו נכונה לגבי כל האגרות ועוד נדבר על כך.
זבולון אורלב: רבותי, בנושא האגרות, הדיון תם ולא נשלם.
זבולון אורלב: אנחנו מקווים לקבל מחר את תשובות משרד החינוך לגבי הבקשה שלנו לנושא החומרים וערכות להוראת הטכנולוגיה, ובתוך שבועיים-שלושה נקיים דיון על מה שנקרא היום, בטעות, תשלומי הרשות.
שי לחמן: החוזר של משרד החינוך מבוטל?
זבולון אורלב: בכל מקרה, לגבי תשלומי הרשות, הנושא לא ייגמר מחר.
זבולון אורלב: לגבי מה שמכונה אגרות חובה הנושא יסתיים מחר, והוא חוקי.
זבולון אורלב: אנחנו מבקשים להודיע לרשויות המקומיות שלגבי כל יתר התשלומים עדיין אין החלטה, וכל גבייה שנעשית היא גבייה לא נכונה, אני לא רוצה לומר בלתי חוקית.
זבולון אורלב: אני גם אומר דברים ששמעתי מפי השר שברור שיהיה שינוי.
זבולון אורלב: לכן, אני מציע, עוד היום, להוציא פקסים ולעצור את כל הגביות למיניהן.
איציק כהן: אדוני היושב ראש, ברגע שסיכמנו את הנושא של תשלומי חובה - - -
זבולון אורלב: עוד לא סיכמנו, זה יסוכם מחר.
איציק כהן: בסדר, אז מה שנותר, זה מה שנקרא פעם תשלומי רשות.
איציק כהן: מאחר והגבייה הזאת, בדרך כלל, נעשית בבתי הספר ולא באמצעות הרשויות המקומיות--
שי לחמן: אז למה הוצאתם את החוזר?
איציק כהן: --ומאחר ובתי הספר נמצאים בחופשה, אני מציע לא להוציא כרגע שום הודעה שרק תבלבל את השטח אלא להמתין כמה ימים, ואז נסכם גם את נושא תשלומי הרשות, ונוציא הודעה מתקנת שתבהיר את כל ההערות שהשמעת עכשיו, וכל זאת עוד לפני ה15- באוגוסט.
זבולון אורלב: אני כבר יכול לומר לכם שיהיו שינויים בחוזר שלכם לגבי מה שכונה פעם תשלומי רשות, ומה יקרה?
זבולון אורלב: אתם תמשיכו בגבייה ואחרי זה יצא חוזר חדש ויצטרכו להחזיר כספים.
זבולון אורלב: אז יותר טוב להוציא הודעה מטעמכם שיש שר חדש ויש שיקול נוסף בנושא האגרות.
זבולון אורלב: אז מי שכבר גבה - גבה, אבל כרגע להקפיא את המצב עד לסיכום הדיון.
זבולון אורלב: זה יותר הגייני ויותר הוגן כלפי כולם.